Henry K. Moeller

**Henry K. Moeller** (født 11. desember 1849 i Cincinnati i Ohio i USA, død 5. januar 1925 samme sted) var en amerikansk katolsk prelat. Han var biskop av Columbus (1900–1903) og erkebiskop av Cincinnati (1904–1925).

## Liv og virke
### Bakgrunn
Moeller ble født i Cincinnati som den eldste av syv barn av tyske immigranter fra Westfalen. To av brødrene hans ble prester og en av søstrene hans ble nonne.

Etter at han ble uteksaminert fra skolen med utmerkede karakterer i 1869, ble Moeller sendt til Roma av erkebiskopen av Cincinnati, John Baptist Purcell, hvor han studerte filosofi og teologi ved Pontifical North American College. Han vant tre priser for sine teologiske arbeider.

### Prest og biskop
Moeller ble ordinert til prest 10. juni 1876 i Lateranbasilikaen av erkebiskop Giulio Lenti. Samme år tok han doktorgraden.

Deretter returnerte han til Ohio, hvor han først virket i Bellefontaine. Fra 1877 til 1879 var han professor i Norwood. Han virket deretter som sekretær for biskopen av Indianapolis, Francis Silas Marean Chatard (1879–1880) fra 1879 til 1880, og deretter for erkebiskopen av Cincinnati, William Henry Elder.

Den 6. april 1900 ble Moeller utnevnt av pave Leo XIII til biskop av Columbus. Biskop William Henry Elder, erkebiskop av Cincinnati, bispeviet ham den 25. august samme år i *St. Peter in Chains Cathedral*, medkonsekratorer var Henry Richter, biskop av Grand Rapids, og Thomas Sebastian Byrne, biskop av Nashville. To dager senere ble han innsatt i embedet.

Han delte opp bispedømmets gjeld mellom menighetene, og den ble nærmest eliminert i løpet av tre år. Han sammenkalte en bispedømmesynode. Moeller opprettet flere misjoner, menigheter og skoler for å ivareta den økende immigrantbefolkningen.

### Erkebiskop av Cincinnati
Den 27. april 1903 ble han utnevnt til koadjutorerkebiskop av Cincinnati og titulærerkebiskop *pro hac vice* av *Areopolis*. Den 31. oktober 1904 etterfulgte han William Henry Elder som erkebiskop. Han ble innført i embedet den 15. februar 1905.

I 1921 fordømte han flere nye former for dans (som shimmy og camel walk) og kvinners bare skuldre til sosiale tilstelninger.

Han ble stående i embedet til sin død i Cincinnati den 5. januar 1925, i en alder av 75 år.

## Episkopalgenealogi
Hans episkopalgenealogi er:

* Kardinal Scipione Rebiba (1504–1577) 
* Kardinal Giulio Antonio Santori (1532–1602) * bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi  (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Kardinal Gasparo Carpegna (1625–1714) *1670
* Kardinal Fabrizio Paolucci (1651–1726) *1685
* Kardinal Francesco Barberini den yngre (1662–1738) *1721
* Kardinal Annibale Albani (1682–1751) *1730
* Kardinal Federico Marcello Lante Montefeltro Della Rovere (1695–1773) *1732
* Biskop Charles Walmesley (1722–1797) *1756
* Erkebiskop John Carroll (1735–1815) *1790
* Biskop Benedict Joseph Flaget, P.S.S. (1763–1850) *1810
* Erkebiskop Francis Patrick Kenrick (1797–1863) *1830
* Erkebiskop William Henry Elder (1819–1904) *1857
* Erkebiskop *Henry K. Moeller* (1849–1925) *1900

## Referanser